竹間亭
作者：歐陽修
朝代：宋

paragraphs: 啾啾竹間鳥，日夕相嚶鳴。
悠悠水中魚，出入藻與萍。
水竹魚鳥家，伊誰作斯亭。
翁來無車馬，非與彈弋并。
潛者入深淵，飛者散縱橫。
奈何翁屢來，浪使飛走驚。
忘爾榮與利，脫爾冠與纓。
還來尋魚鳥，傍此水竹行。
鳥語弄蒼翠，魚遊翫清澄。
而翁仍何爲，獨醉還自醒。
三者各自適，要歸亦同情。
翁乎知此樂，無厭日來登。